RUŽINOV. V utorok večer pokračovala spoločnosť Hamilton Group pod vedením Jeremyho Cristaua v búraní dvoch historických objektov areálu Cvernovky, tvrdia aktivisti zo združenia Bratislava otvorene. V areáli skončili podľa nich s demoláciou kotolne, nazývanej aj zámočnícka dielňa.
"Neskôr okolo 21.30 búrali aj budovu farbiarne," vraví za iniciatívu Ľubica Trubíniová.
Ľudia v blízkosti to zistili podľa veľkého množstva prachu v ovzduší. Práca pokračovali aj napriek tomu, že na strechách mali azbest a hygienik včera zakázal s azbestom manipulovať.
Ružinovská radnica sa teraz radí s políciou a úradmi, ako dosiahnuť, aby rešpektovali ich výzvy. "Starosta Ružinova požiadal o stretnutie s ministrom vnútra, aby pomohol riešiť vzniknutú situáciu, keď stavebník nerešpektuje nariadenie štátneho stavebného dohľadu o zastavení búracích prác a nie je vhodné čakať na to, čo urobí," povedala hovorkyňa mestskej časti Ružinov Miroslava Strosová.
Majiteľ areálu Hamilton Group tvrdí, že búra to, na čo má povolenie. "Spoločnosť Hamilton Group disponuje dokumentáciou a povoleniami, ktoré ju oprávňujú búrať tie objekty, na ktoré má povolenie," hovorí Lenka Fraňová, asistentka spoločnosti Hamilton. "Spoločnosť postupuje zákonne a na základe dôsledných interných analýz. Uvedomujeme si totiž citlivosť témy a aj preto nie je v našom záujme vyhrocovať danú situáciu."
Prerušili, no nie nadlho
Búranie po výzve ružinovského stavebného úradu v nedeľu prerušili. Podľa neho firma nesplnila viaceré podmienky, čo rieši ako priestupok. Včera však pokračovali.
V rovnaký deň pritom podľa hovorkyne bratislavských hygienikov Kataríny Nosálovej úrad vyzval spoločnosť I.Z.K.- plus, ktorá v areáli búrala, aby sa zdržala akejkoľvek manipulácie so stavebným materiálom obsahujúcim azbest na stavbe.
Potvrdila pritom, že nie všetok azbest bol zabalený do vriec, ktoré boli uložené na streche búraného objektu. Časť nebezpečného materiálu, ktorý môže spôsobiť rakovinu, sa podľa nej nachádzala voľne v okolí asanovaného objektu.
Azbest má odstrániť špecializovaná firma
Azbest môže odstraňovať len firma, ktorá má na to oprávnenie od Úradu verejného zdravotníctva. Spoločnosti úrad uložil povinnosť označiť výstražnými páskami a zákazovými značkami miesta v okolí asanovaných objektov, na ktorých sa nachádza azbestovocementový materiál. Súčasne má spoločnosť zabezpečiť kropenie stavebného odpadu s obsahom azbestu, aby sa znížila prašnosť.
Spoločnosť Hamilton Group, ktorá areál Cvernovky vlastní, v pondelok priznala, že azbest sa v areáli nachádza. Tvrdili, že je uložený vo vakoch tak, ako predpisuje zákon. "Ten, ktorý pochádza zo zbúranej strechy, je vo vakoch a ten, ktorý je na ešte nezbúraných strechách je na strechách. A pri búraní skončí tiež vo vakoch," povedal výkonný riaditeľ spoločnosti Jeremy Cristau.
Polícia zatiaľ do problému nezasiahla. V sobotu prijala dve trestné oznámenia pre podozrenie zo spáchania trestného činu všeobecného ohrozenia a jedno oznámenie pre podozrenie zo spáchania priestupku.
"Nebezpečný materiál sa v búranom objekte podľa vyjadrenia zodpovedného pracovníka už nenachádza," uviedla v pondelok policajná hovorkyňa Petra Hrášková s tým, že mal byť v zmysle platnej legislatívy odstránený. Aktivisti potom políciu informovali, že sa mýli. "Odvtedy sme prijali v tejto súvislosti niekoľko podnetov a sťažností. Polícia sa zaoberá všetkými podnetmi, ktorých riešenie je v jej kompetencii," dodala dnes Hrášková na otázku, či už sa polícia o výskyte azbestu dozvedela.
Zámočnícku dielňu začali búrať cez víkend.
FOTO - čitateľ
Takto to pokračovalo.
Včera ju zbúrali úplne.
FOTO - čitateľ